L-għodwa t-tajba. L-ewwel nett, nixtieq nirringrazzja lill-Prim Ministru Muscat tal-ospitalità tiegħu u tal-ħidma straordinarja li diġà saret mill-presidenza Maltija. Presidenza b'rotazzjoni tal-Kunsill soda, solida u stupenda hija saħansitra aktar importanti fi żminijiet bħal dawn. Għalhekk grazzi mill-ġdid ta' xogħlok, Joseph. Il-punt ewlieni fl-aġenda tagħna ovvjament kien il-Brexit. Illum il-kompitu tiegħi hu li nipproponi l-abbozz ta' linji gwida għan-negozjar dwar il-Brexit lis-27 mexxej tal-UE. Lis-27, għaliex mill-Erbgħa, wara li attiva l-Artikolu 50, ir-Renju Unit issa qiegħed fuq in-naħa l-oħra tal-mejda tan-negozjati. Ħdimna malajr ħafna, għaliex, kif tafu, it-Trattat jagħtina biss sentejn biex nilħqu ftehim. Ippermettuli niddeskrivi fil-qosor l-elementi u l-prinċipji ewlenin tal-proposta tiegħi. Dawn inqisuhom fundamentali u ser inżommu magħhom bis-sħiħ. Dmirna hu li nnaqqsu kemm jista' jkun l-inċertezza u t-tfixkil, ikkawżati mid-deċiżjoni tar-Renju Unit li joħroġ mill-UE, għaċ-ċittadini, in-negozji u l-Istati Membri tagħna. Kif diġà għidt, essenzjalment huwa dwar il-kontroll tal-ħsara. Jeħtieġ li l-ewwel naħsbu fin-nies. Ċittadini minn madwar l-UE kollha jgħixu, jaħdmu u jistudjaw fir-Renju Unit. U sakemm ir-Renju Unit jibqa' membru, id-drittijiet tagħhom huma protetti bis-sħiħ. Iżda jeħtieġ li nsibu soluzzjoni għall-istatus u s-sitwazzjonijiet tagħhom wara l-ħruġ permezz ta' garanziji reċiproċi, infurzabbli u mhux diskriminatorji. It-tieni, irridu nevitaw vojt ġuridiku għall-kumpaniji tagħna li jirriżulta mill-fatt li wara l-Brexit il-liġijiet tal-UE ma jibqgħux japplikaw għar-Renju Unit. It-tielet, jeħtieġ ukoll niżguraw li r-Renju Unit jonora l-impenji u r-responsabbiltajiet finanzjarji kollha li kellu bħala Stat Membru. Huwa biss xieraq fir-rigward ta' dawk in-nies kollha, il-komunitajiet, ix-xjenzjati, il-bdiewa eċċ. li lilhom aħna, it-28 kollha, wegħidna u għandna nagħtu dawn il-flus. Nista' niggarantixxi li aħna min-naħa tagħna, l-UE, ser nonoraw l-impenji kollha tagħna. Ir-raba', ser infittxu soluzzjonijiet flessibbli u kreattivi bl-għan li tiġi evitata fruntiera iebsa bejn l-Irlanda ta' Fuq u l-Irlanda. Huwa ta' importanza kruċjali li jiġi appoġġat il-proċess ta' paċi fl-Irlanda ta' Fuq. Dawn l-erba' kwistjonijiet huma kollha parti mill-ewwel fażi tan-negozjati tagħna. Ladarba, u ladarba biss inkunu ksibna progress suffiċjenti dwar il-ħruġ, inkunu nistgħu niddiskutu l-qafas għar-relazzjoni futura tagħna. It-tnedija ta' taħditiet paralleli fuq il-kwistjonijiet kollha f'daqqa, kif issuġġerit minn xi wħud fir-Renju Unit, mhux ser isseħħ. U meta nitkellmu dwar ir-relazzjoni futura tagħna, aħna naturalment għandna l-istess xewqa tar-Renju Unit li nistabbilixxu sħubija mill-qrib bejnietna. Rabtiet b'saħħithom, li jmorru lil hinn mill-ekonomija u jinkludu l-kooperazzjoni fis-sigurtà, jibqgħu fl-interess komuni tagħna. Ippermettuli nikkonkludi billi ngħid li t-taħditiet li ser jibdew dalwaqt ser ikunu diffiċli, kumplessi u kultant anki konfrontazzjonali. Ma jistax ikun mod ieħor. L-UE27 ma ssegwix u mhux ser issegwi approċċ li jikkastiga. Il-Brexit fih innifsu huwa diġà kastig biżżejjed. Wara aktar minn erbgħin sena magħqudin, nafuh lil xulxin li nagħmlu minn kollox biex dan id-divorzju joħloq kemm jista' jkun ftit problemi. Din hija wkoll ir-raġuni għaliex il-Prim Ministru May u jien qbilna li nibqgħu f'kuntatt mill-qrib u regolari matul dan il-proċess. L-intenzjoni tiegħi hi li nżur lil Theresa May f'Londra qabel il-Kunsill Ewropew ta' April. Grazzi.